Joulukuun 14 päivänä 1987 annetun neuvoston asetuksen (ETY) N:o 3975/87 5 artiklan mukainen tiedonanto asiasta COMP/A/38.477/D2 - British Airways/SN Brussels Airlines (ETA:n kannalta merkityksellinen teksti)



Virallinen lehti nro C 306 , 10/12/2002 s. 0004 - 0005



Joulukuun 14 päivänä 1987 annetun neuvoston asetuksen (ETY) N:o 3975/87(1) 5 artiklan mukainen tiedonanto asiasta COMP/A/38.477/D2 British Airways/SN Brussels Airlines (2002/C 306/05) (ETA:n kannalta merkityksellinen teksti) 1. British Airwaysin (BA) ja SN Brussels Airlinesin (SN) tekemä hakemus BA ja SN ilmoittivat komissiolle 25. heinäkuuta 2002 päivätyllä kirjeellä useista yhteistyösopimuksista ja hakivat niille asetuksen (ETY) N:o 3975/87 3 artiklan 2 kohdan mukaista puuttumattomuustodistusta tai saman asetuksen 5 artiklan mukaista poikkeuslupaa. 2. Sopimusten pääsisältö Osapuolet aikovat tehdä hinnoittelua, aikatauluja ja kapasiteettia koskevaa yhteistyötä verkostoissaan. Osapuolten mukaan yhteistyö on erityisen merkittävää reitillä Lontoo-Bryssel, jonka kautta SN:n matkustajat pääsevät BA:n Lontoosta lähtevään verkostoon. Sama koskee alueellisia Yhdistyneen kuningaskunnan ja Brysselin välisiä reittejä, joiden kautta matkustajat pääsevät SN:n Afrikan reiteille. Kattosopimuksena osapuolten väliselle yleiselle yhteistyölle toimii liittoutumasopimus. Sen lisäksi osapuolet ovat tehneet seuraavat sopimukset: - Yhteistunnuksen käyttöä (code sharing) koskeva sopimus, jonka perusteella kumpikin osapuoli voi käyttää lentotunnustaan tietyillä toisen osapuolen liikennöimillä lennoilla. Ensimmäisessä vaiheessa osapuolet käyttävät yhteistunnuksia Lontoon ja Brysselin välisellä reitillä ja ne ovat periaatteessa sopineet yhteistunnusten käytöstä muilla Yhdistyneen kuningaskunnan ja Brysselin välisillä reiteillä. Tulevaisuudessa osapuolet saattavat selvittää mahdollisuutta yhteistunnusten käyttöön muilla reiteillä, erityisesti jatkoyhteyskohteiden osalta. - Tulojen jakamista koskeva sopimus, jossa vahvistetaan menetelmä, jonka mukaan lentoyhtiölle maksetaan korvaus toisen yhtiön matkustajien kuljetuksesta yhteistunnuksellisilla lennoilla. Osapuolet neuvottelevat lisäksi parhaillaan kanta-asiakasohjelmia koskevasta sopimuksesta, jossa määrätään vastavuoroisesta pääsystä osapuolten kanta-asiakasohjelmiin ja lounge-tiloihin. 3. Osapuolten hakemuksensa tueksi esittämät väitteet 3.1 Kilpailua ei rajoiteta tuntuvasti Osapuolet väittävät, että liittoutumasopimukset eivät rajoita kilpailua tuntuvasti. Osapuolten verkostot ja matkustajaryhmät täydentävät suuressa määrin toisiaan, ja tärkeimmällä päällekkäisellä reitillä, Lontoo-Bryssel-reitillä, matkustajat voivat jatkossakin valita useista matkustusvaihtoehdoista, joihin kuuluu esimerkiksi Eurostar. Kilpailun poistamisen sijasta liittoutuma ennemminkin lisää kilpailua Euroopassa, sillä se antaa SN:lle mahdollisuuden kilpailla tehokkaasti liittoutumien (kuten Skyteam ja Star) ja pelkistettyyn matkustamiseen erikoistuneiden lentoyhtiöiden kanssa. 3.2 Lentopalvelujen tarjonnan parantuminen ja taloudellisen kehityksen edistäminen Osapuolet väittävät, että niiden verkostot ja asiakasryhmät täydentävät pitkälti toisiaan. Toisin kuin BA, SN ei liikennöi Amerikassa tai Aasiassa sijaitseviin kohteisiin: sen ainoat pitkät reitit suuntautuvat afrikkalaisiin kohteisiin, joista suurimpaan osaan BA ei ole pystynyt itse liikennöimään. SN on "täyden palvelun" lentoyhtiö, joka ei kuulu mihinkään liittoutumaan. SN:n on tarjottava matkustajilleen pääsy maailmanlaajuiseen pitkänmatkanlentojen verkostoon, jonka BA pystyy tarjoamaan erityisesti Lontoon-Heathrow'n lentoasemalla sijaitsevan keskusasemansa kautta. SN:n asiakaskunta Brysselissä syöttää myös merkittävällä tavalla matkustajia BA:n verkostoon parantaen siten sen tehokkuutta. 3.3 Yhteistyösopimuksesta hyötyvät myös kuluttajat Osapuolten mukaan liittoutumasta on hyötyä matkustajaliikenteelle seuraavilla aloilla: - Laajempi valikoima kohteita ja jatkoyhteyksiä: kun SN:n matkustajat pääsevät BA:n verkostoon, heillä on valittavana enemmän matkustusvaihtoehtoja kilpailukykyisin hinnoin. He pystyvät myös ostamaan lippuja ja saamaan tietoja BA:n toimistoista ympäri maailmaa. BA:n matkustajat pääsevät helpommin SN:n Afrikan kohteisiin, joihin BA ei ole itse pystynyt liikennöimään. - Yhteistunnuksen käyttö: yhteistunnuksen käyttö BA:n kanssa Yhdistyneen kuningaskunnan ja Brysselin välisillä reiteillä antaa SN:lle mahdollisuuden tarjota matkustajilleen laadullisesti parempaa palvelua, parempia istuinpaikkoja, parempia ateriavaihtoehtoja ja niin edelleen. - Paremmat aikataulut: liittoutuma luo BA:lle ja SN:lle taloudelliset kannustimet parantaa aikatauluja Yhdistyneen kuningaskunnan ja Brysselin välisillä reiteillä, mikä pienentää odotusaikoja jatkolennoille Yhdistyneestä kuningaskunnasta BA:n verkoston kohteisiin ja Brysselistä SN:n Afrikan kohteisiin. - Rinnakkain sijoittaminen ja opasteet: osapuolet sovittavat yhteen porttiensa sijainnin ja maahuolintapalvelut tarjotakseen nopeat jatkoyhteydet Brysselin kansallisella lentoasemalla ja Lontoon Heathrow'n lentoasemalla. Yhteistunnuksella liikennöitävien lentojen matkustajat hyötyvät lyhyemmistä koneenvaihtoajoista ja jatkolentojen vähentymisestä, tehokkaammasta lähtöselvityksestä ja paremmasta maahuolinnasta. - Kanta-asiakasohjelmista saadut hyödyt: osapuolet ottavat käyttöön järjestelyjä, jotta SN:n ja BA:n kanta-asiakkaat voivat saada ja käyttää pisteitä toistensa lennoilla. Ne aikovat myös tutkia mahdollisuuksia jakaa asiakasprofiilitietoja (muun muassa istuinpaikkatoiveet, kanta-asiakastaso ja lentojen määrä) voidakseen tarjota matkustajille erinomaista palvelua. - Lipunkirjoitusta koskevat parannukset: osapuolet pyrkivät aloittamaan lippujen kirjoituksen toistensa asiakkaille ja integroimaan järjestelmänsä. Tämän seurauksena BA:n edustajat pystyvät tarjoamaan nopeita ja täydellisiä lipunkirjoituspalveluja matkustajille, joilla on SN:n kirjoittama lippu (ja päinvastoin). Myös sellaiset matkustajat, joiden lipun vaihtaminen on rajoitettua, voivat tehdä lippuihinsa maksusta muutoksia missä tahansa BA:n tai SN:n myyntipisteessä. - Vastavuoroiset lounge-palvelut: osapuolet sallivat vastavuoroisen pääsyn lounge-tiloihin sen ollessa käytännössä mahdollista. 3.4 Yhteistyösopimus ei aseta osapuolille rajoituksia, jotka eivät ole välttämättömiä sopimuksen tavoitteiden saavuttamisen kannalta Osapuolet väittävät, että SN tarvitsee liittoutumaa voidakseen tarjota matkustajilleen maailmanlaajuisen pitkänmatkan reittiverkoston tuomat edut. Osapuolet väittävät, että niiden on tehtävä hinnoittelua, aikatauluja ja kapasiteettia koskevaa yhteistyötä verkostoissaan voidakseen reagoida markkinoiden haasteisiin ja jotta asiakkaat voisivat hyötyä täysimääräisesti paremmasta palvelusta yhdistetyssä verkostossa. Kaiken kattava yhteistyö Bryssel-Lontoo-reitillä on välttämätöntä, jotta osapuolet voisivat tarjota riittävästi vaihtoehtoja jatkolentomatkustajille houkutteleviin hintoihin ja sitä kautta varmistaa SN:n matkustajien pääsyn BA:n maailmanlaajuiseen verkostoon. Yhteistyö Yhdistyneen kuningaskunnan ja Brysselin välisillä alueellisilla reiteillä on välttämätöntä, jotta parannettaisiin Yhdistyneestä kuningaskunnasta lähtevien matkustajien pääsyä SN:n Afrikan ja Euroopan kohteisiin. 3.5 Yhteistyösopimus ei anna osapuolille mahdollisuutta poistaa kilpailua merkittävältä osalta markkinoita Osapuolet katsovat, että liittoutumasopimukset eivät poista kilpailua. Tärkeimmällä Lontoo-Bryssel-reitillä matkustajat pystyvät jatkossakin valitsemaan useista eri matkustusvaihtoehdoista, joihin kuuluu esimerkiksi Eurostar. Kilpailun poistamisen sijasta liittoutuma ennemminkin lisää kilpailua Euroopassa, sillä se antaa SN:lle mahdollisuuden kilpailla tehokkaasti liittoutumien (kuten Skyteam ja Star) ja pelkistettyyn matkustamiseen erikoistuneiden lentoyhtiöiden kanssa. 4. Päätelmä Komissio toteaa alustavasti, että kyseiset sopimukset kuuluvat EY:n perustamissopimuksen 81 artiklan 1 kohdan soveltamisalaan, mutta se ei ole muodostanut kantaa 81 artiklan 3 kohdan soveltamisesta. Asetuksen (ETY) N:o 3975/87 5 artiklan mukaisesti komissio kehottaa asianomaisia osapuolia lähettämään huomautuksensa BA:n ja SN:n välisestä yhteistyösopimuksesta 30 päivän kuluessa tämän tiedonannon julkaisemisesta osoitteeseen: Euroopan komissio Kilpailun pääosasto Yksikkö D2 (Liikenne) Toimisto J-70 2/236 B - 1049 Bryssel Faksi (32-2) 296 98 12 Sähköposti: Christine.Tomboy@cec.eu.int (1) EYVL L 374, 31.12.1987, s. 1.